Aprobat:
Hotărîrea Colegiului Ministerului Educației nr. 4-1 din 18.08.2014
Ordinul Ministrului Educației nr. 969 din 10.09.2014

REGULAMENTUL–CADRU
cu privire la organizarea și funcționarea
structurilor de autoguvernanță studențească
I. Dispoziţii generale
1. Sfera de reglementare
(1) Prezentul regulament, elaborat în temeiul alin. 3, art. 46 din Legea învăţămîntului nr.547-XIII din 21 iulie 1995, cu modificările şi completările ulterioare, stabileşte principiile generale de funcţionare a structurilor de autoguvernanță studențească, misiunea, obiectivele, structura și atribuțiile acestora, măsurile de stimulare a participării studenţilor la procesul de luare a deciziilor, de îmbunătăţire a cadrului comunicaţional, precum şi reprezentarea, delegarea şi apărarea intereselor studenţilor.
(2) Dreptul la reprezentare a studenţilor şi obligativitatea includerii acestora în cadrul nivelelor decizionale ale instituţiilor de învăţămînt superior şi ale instituţiilor statului din acest sector decurg din Principiile Declaraţiei de la Lisabona şi sînt în concordanţă cu Principiile Procesului Bologna. Reprezentanţii studenţilor sînt parteneri decizionali în cadrul structurilor din segmentul educaţional şi au dreptul de a decide asupra aspectelor educaţionale, culturale și sociale.
2. Statutul juridic al Structurii de Autoguvernantă Studențească
(1) Structura de Autoguvernanță Studențească (în continuare – SAS) este o structură reprezentativă studenţească din cadrul instituției de învățămînt, neguvernamentală, neafiliată politic, independentă, nonprofit; constituită în baza principiilor benevole şi egalităţii în drepturi ale studenţilor de la diferite formațiuni academice ale instituției de învățămînt superior. 
(2) Structura de Autoguvernanță Studențească este organul reprezentativ suprem al tuturor studenţilor din cadrul instituției de învățămînt superior, constituit din reprezentanții formațiunilor academice studențești și ai organizațiilor studențești din instituția de învățămînt, recunoscut oficial de către conducerea instituţiei, care include mai multe niveluri de decizie (instituție, ciclu universitar, facultate, specialitate, grupă academică).
 (3) Structura de Autoguvernanță Studențească are un sistem decizional şi electiv democratic și funcţionează conform Cartei Universitare și Regulamentului propriu.
3. Misiunea SAS
Misiunea activităţii SAS constă în:
a) educarea studenților în baza valorilor democratice; 
b) cultivarea activismului și spiritului civic, atitudinii inteligente, a cetăţenilor responsabili, capabili să satisfacă nevoile individuale şi societale; 
c) formarea tinerii generații din Republica Moldova în spiritul solidarității, libertății și a încrederii în viitorul propriu. 
4. Principiile de constituire şi de activitate a SAS
SAS se constituie şi activează în baza următoarelor principii:
(1) Egalitatea în drepturi și nediscriminarea - toţi studenţii sînt tratați echidistant de către administrația și cadrele instituţiei de învăţămînt superior; orice discriminare directă sau indirectă faţă de student este interzisă;
(2) Participarea în procesul decizional - în cadrul instituţiilor de învăţămînt superior deciziile sînt luate cu participarea reprezentanților SAS;
(3) Libertatea de exprimare și a întrunirilor – toți studenţii au dreptul să-şi exprime liber opiniile educaționale, profesionale, sociale, culturale, morale şi economice;
(4) Transparenţa şi accesul la informaţie – toți studenţii au acces liber şi gratuit la informaţiile care vizează propriul traseu de formare profesională şi viaţa comunităţii academice din care fac parte, în conformitate cu prevederile legislative;
(5) Centrarea pe valorile și standardele europene, naţionale şi ştiinţifice universale; 
(6) Interculturalitatea şi garanţia identităţii etnice şi culturale.
5. Obiectivele SAS
SAS îşi promovează misiunea prin realizarea următoarelor obiective:
(1) Promovarea şi reprezentarea intereselor educaţionale, profesionale, sociale, culturale, morale şi economice ale studenţilor, atît în cadrul vieţii universitare, cît şi în contextul societăţii Republicii Moldova şi europene;
(2) Contribuirea la edificarea morală, profesională, socială, culturală şi economică a studenților, în spiritul tradiţiei universitare autohtone, pentru a oferi societăţii personalități integre;
(3) Reprezentarea echilibrată şi eficientă în procesul de administrare instituțională și financiară a studenţilor ca parteneri egali în procesul decizional, la orice nivel unde studentul este partener;
(4) Promovarea culturii asigurării calităţii în instituția de învățămînt superior prin participarea la procesul de îmbunătățire a curricula universitare; de predare – cercetare - evaluare a studenților din universitate;
(5) Oferirea metodelor de educaţie non-formală prin realizarea şi sprijinirea de proiecte şi programe socio-profesionale şi culturale pentru studenţi;
(6) Sprijinirea activităţii legislativ-normative care vizează drepturile studenţilor în toate domeniile de activitate;
(7) Identificarea problemelor specifice studenţilor din instituția de învățămînt superior și stimularea participării tuturor studenţilor atît în activitatea studenţească, cît şi în procesul de luare şi implementare a deciziilor;
(8) Stabilirea de relaţii cu organizaţii naţionale şi internaţionale care au scopuri similare cu cele ale SAS;
(9) Participarea în procesul de luare a deciziilor în domeniul învățămîntului superior la nivel local și central (Ministerul Educaţiei, Ministerul Tineretului şi Sportului, Consiliul Rectorilor din RM, alte instituţii).
6. Relaţiile dintre SAS şi alte entităţi
În scopul realizării atribuţiilor sale, SAS cooperează cu conducerea facultăţilor, administraţia instituției de învățămînt superior, ONG-urile, organizațiile sindicale, instituțiile de învățămînt secundar, profesional tehnic, profesional postsecundar, superior, de cercetare etc.
II. Direcțiile principale de activitate și organigrama Structurii de Autoguvernanță Studențească
7. Reprezentarea studenților și direcțiile principale de activitate a SAS
(1) În cadrul instituției de învățămînt superior, reprezentarea studenţilor este asigurată la nivel de grupă academică, an de studii, program de formare profesională, ciclu de studii și se regăsește în cadrul managementului instituțional: Consiliul facultății, Senatul instituției de învățămînt superior, Consiliul de Etică și Management, Comisia de Asigurare a Calității. De asemenea, studenţii pot fi delegați şi în alte activități relevante cu rol decizional, consultativ sau administrativ la nivelul subdiviziunilor instituției de învățămînt superior.
(2) În Senatul instituției de învățămînt superior şi în Consiliul facultății studenţii sînt reprezentaţi în proporţie de nu mai puţin de 1/5, dar nu mai mult de 1/4 din numărul membrilor acestor structuri.
(3) În vederea desfăşurării activităţii sale, SAS se concentrează pe următoarele aspecte:
a) reprezintă, promovează, susţine şi apără interesele studenţilor în relaţiile acestora cu conducerea universității / organele administraţiei publice locale / centrale;
b) alege și deleagă reprezentanții săi în Consiliul facultății, Senatul instituției de învățămînt superior, Consiliul de Etică și Management, Comisia de Asigurare a Calității etc.
c) participă la elaborarea și implementarea proiectelor / programelor de dezvoltare ale studenţilor, asigurînd o maximă eficiență a acestora;
d) participă la perfecționarea regulamentelor, metodologiilor și curricula universitare;
e) participă la activităţile de autoevaluare, evaluare internă şi evaluare externă a calităţii în învățămîntul superior;
f) participă la activitățile de evaluare a studenților și a personalului ştiinţifico-didactic din instituția de învățămînt superior;
g) oferă suport studenţilor în mobilitățile academice naționale și internaționale; 
h) monitorizează asigurarea dimensiunii sociale a învăţămîntului superior: accesul la studii; alocarea burselor sociale, de studii, de merit; scutirea de taxa de studii; corectitudinea desfășurării concursului locurilor bugetare; distribuirea biletelor în taberele de odihnă studenţeşti etc.
i) participă la managementul şi îmbunătăţirea serviciilor din cadrul căminelor studenţeşti, inclusiv, la repartizarea locurilor pentru studenți;
j) informează și acordă consultanţă studenţilor vizînd problemele educaționale, profesionale, sociale, culturale, morale şi economice ale acestora;
k) organizează evenimente de implicare socio-economică şi acțiuni de voluntariat; 
l) organizează conferinţe, evenimente culturale şi sportive; 
m) exercită alte atribuţii care nu contravin legislaţiei în vigoare și prezentului regulament.
8. Organele reprezentative SAS
a) La nivel de instituție - Adunarea Generală SAS – constituită din reprezentanții delegați de către consiliile studențești ale facultăților și reprezentanții organizațiilor studențești funcționale din instituția de învățămînt superior; 
b) La nivel de facultate - Consiliul Studențesc al Facultății este constituit din monitorii (șefii) grupelor academice și reprezentanții organizațiilor studențești de la facultate. Structurile reprezentative și executive ale consiliilor facultăților sînt similare cu cele ale SAS la nivel de instituție.
c) La nivel de grupă academică - Monitorii (șefii) de grupă sînt aleși de către membrii grupei academice prin majoritate simplă a voturilor exprimate (50%+1).
9. Organigrama SAS
SAS este formată din:
a) Adunarea Generală SAS – la nivel de instituție / Consiliul Studențesc al Facultății – la nivel de facultate,
b) Biroul Permanent;
c) Preşedinte;
d) Un vicepreşedinte (sau doi, după necesitate);
e) Coordonatori de departamente;
f) Președinți de comisii;
g) Reprezentanți ai formațiunilor academice studențești;
h) Secretar executiv.

10. Biroul permanent al SAS
Conducerea operativă a SAS este asigurată de biroul permanent format din:
a) Preşedintele SAS;
i) Vicepreşedintele (sau doi, după necesitate);
b) Coordonatorii de departamente;
c) Președinții Consiliilor Studențești ale Facultăților;
d) Liderii organizațiilor studențești funcționale;
e) Secretarul executiv.
11. Departamentele SAS
(1) Departamentele SAS funcționează permanent, activitatea fiind condusă de către coordonatorii acestora și se constituie din minimum trei membri.
(2) Dintre membrii departamentelor fac parte reprezentanții subdiviziunilor universitare, în baza liberei asocieri.
(3) În cadrul SAS pot activa următoarele Departamente:
a) Comunicare și relații cu publicul;
b) Formare profesională inițială și continuă;
c) Activitate socio-economică,
d) Relații internaționale;
e) Politici de tineret;
f) Scriere de proiecte;
g) Divertisment, dezvoltare (inter-) culturală, diversitate lingvistică, sport, turism, mediu etc.
12. Comisiile SAS
În scopul bunei organizări și desfășurării eficiente a tuturor activităților SAS pe parcursul anului de studii, în funcție de necesități, se pot institui următoarele Comisii:
a) pentru programe de studii, curriculum, evaluarea şi asigurarea calităţii;
b) pentru cercetare - inovare, antreprenoriat şi parteneriat public - privat;
c) pentru relaţii internaţionale, imagine universitară şi mobilitate academică;
d) pentru activităţi cultural-artistice, concursuri, competiții etc. și servicii sociale;
e) pentru strategie instituţională, infrastructură şi management financiar;
f) pentru informatizare şi comunicaţii digitale;
g) pentru Carta universitară, etică, strategii, regulamente etc.;
h) electorală; 
i) de audit etc.
13. Atribuţiile Biroului permanent al SAS
Biroul permanent al SAS are următoarele atribuţii:
a) propune data convocării și ordinea de zi a ședințelor SAS;
b) monitorizează activitatea departamentelor și comisiilor SAS;
c) perfectează pentru şedinţele Consiliului facultății, Senatului instituției de învățămînt superior, Consiliului de Etică și Management, Comisiei de Asigurare a Calității avizele, opiniile și sugestiile primite de la studenţii universității / facultății; 
d) monitorizează procesul de desfăşurare a alegerilor la nivel de grupă, an de studii, program de formare, facultate, ciclu de studii; 
e) recepționează și examinează dosarele candidaturilor studenţilor pentru participarea la alegeri în vederea desemnării acestora în Consiliul facultății, Senatul instituției de învățămînt superior, Consiliul de etică și management, Comisia de Asigurare a Calității etc.;
f) alte atribuţii care nu contravin legislaţiei în vigoare.
14. Atribuţiile Preşedintelui SAS
(1) Preşedintele SAS este ales în funcţie, prin vot secret şi direct, de către Adunarea generală a organului SAS respectiv, de regulă, pe un termen de 2 ani şi se subordonează doar acesteia. 
(2) Președintele are dreptul de a fi reales, dar nu mai mult de 2 mandate consecutive. El este persoana cu cea mai înaltă funcţie a organizaţiei respective și nu poate deține, concomitent, alte funcții similare.
(3) Preşedintele SAS are următoarele atribuții:
a) realizează conducerea executivă a organului SAS respectiv şi a Biroului permanent al SAS;
b) reprezintă (sau deleagă un reprezentant) SAS în relaţiile cu administrația universității, în relațiile inter-universitare; organele de stat şi cele obşteşti, organizaţiile studențești naţionale şi internaţionale; 
c) administrează toate acțiunile de proiectare, organizare și desfășurare a activității SAS;
d) face declaraţii, adresări şi apeluri în numele organului SAS respectiv;
e) asigură activitatea departamentelor și comisiilor SAS; 
f) convoacă şedinţele și aprobă ordinea de zi a ședințelor SAS;
g) coordonează, monitorizează și răspunde pentru executarea deciziilor SAS;
h) prezintă anual Adunării generale SAS dări de seamă privind activitățile realizate;
i) răspunde la cererile, petițiile și solicitările care îi sînt adresate, în limita competențelor sale;
j) înaintează propuneri privind alegerea şi eliberarea din funcţie a vicepreşedintelui SAS;
k) alte atribuţii care nu contravin legislaţiei în vigoare.
(4) În cazul în care Preşedintele lipseşte, atribuţiile acestuia sînt exercitate de către vicepreşedinte. În cazul lipsei şi a vicepreşedintelui, atribuţiile preşedintelui vor fi exercitate de către secretarul executiv.
15. Atribuţiile Vice-preşedintelui SAS
(1) Vice-preşedintele SAS este propus de către Președintele SAS, votat prin vot secret şi direct la prima ședință a SAS, de regulă, pe un termen de 2 ani, avînd dreptul de a fi reales, dar nu mai mult de 2 mandate consecutive.
(2) Vice-preşedintele SAS are următoarele atribuţii:
a) exercită interimatul în conducerea organului SAS respectiv şi a Biroului permanent al SAS;
b) asigură colaborarea SAS cu alte organizaţii;
c) coordonează activitatea departamentelor și comisiilor SAS;
d) monitorizează activitatea subdiviziunilor universitare studențești;
e) alte atribuţii care nu contravin legislaţiei în vigoare.
16. Atribuţiile coordonatorilor departamentelor și președinților comisiilor SAS
(1) Coordonatorii departamentelor și președinții comisiilor SAS sînt desemnaţi de către Președintele SAS și aprobați de Biroul permanent, de regulă, pe un termen de 2 ani, aceștia avînd dreptul de a fi reconfirmați, dar nu mai mult de 2 mandate consecutive.
(2) Coordonatorii departamentelor și președinții comisiilor SAS au următoarele atribuţii de bază: 
a) asigura reprezentarea departamentului / comisiei în relațiile cu organului SAS respectiv și cu celelalte departamente / comisii; 
b) stabilesc și asigură desfășurarea și eficiența direcțiilor principale de activitate a departamentului / comisiei, precum şi atribuţiile membrilor;
c) convoacă și conduc ședințele departamentului / comisiei; 
d) participa la lucrările celorlalte departamente / comisii care examinează probleme comune;
e) prezintă în ședințele organului SAS respectiv proiectele, rapoartele privind activitățile executate și avizele formulate de departament / comisie;
f) examinează și răspund la cererile, petițiile și demersurile la subiectele care intră în aria de competența;
g) alte atribuţii care nu contravin legislaţiei în vigoare.
17. Atribuţiile Secretarului executiv SAS
Secretarul executiv al SAS îndeplinește următoarele atribuții principale:
a) efectuează apelul nominal și ține evidența participării la ședințele SAS; 
b) număra voturile și îl informează pe Președinte asupra cvorumului necesar pentru adoptarea fiecărei hotărîrii și asupra rezultatului votării;
c) întocmeşte avizele, procesele-verbale, declarațiile etc. ale şedinţelor;
d) informează membrii SAS despre data desfășurării şedinţelor;
e) asigură informarea membrilor organului SAS şi pune la dispoziție toate documentele necesare desfăşurării activităţii;
f) alte atribuţii organizatorice care nu contravin legislaţiei în vigoare.
III. Procedura de alegere a studenţilor reprezentanţi în SAS
18. Calitatea de membru
(1) Membru al SAS poate fi orice student indiferent de forma de învăţămînt la care își face studiile (de zi, cu frecvenţă redusă, la distanţă) sau ciclul de studii (licență, master, doctorat), originea socială, etnie, gen, limbă, religie, opinii politice etc. 
(2) Durata mandatului de membru este, de regulă, 2 ani, aceștia avînd dreptul de a fi realeși, dar nu mai mult de 2 mandate consecutive.
19. Alegerea studenţilor reprezentanţi în SAS
(1) Pentru a organiza alegerile în organizațiile studențești, se constituie o comisie electorală compusă din reprezentanţi ai organizaţiilor studenţeşti existente. 
(2) Comisia electorală este obligată să întocmească procese-verbale pentru toate etapele de votare, numărare a voturilor şi organizare a alegerilor.
(3) Au dreptul de a fi observatori și cadrele didactice, membri ai unor organizaţii non-guvernamentale relevante, foşti studenţi reprezentanţi şi candidaţii.
(4) Studenţii care doresc să candideze în organul SAS îşi anunţă intenţia de a candida la comisia electorală, constituită în acest scop.
(5) Pentru a se înscrie, candidaţii sînt obligaţi să depună o scrisoare de intenţie şi un Curriculum Vitae. Neîndeplinirea acestor obligaţii atrage după sine invalidarea candidaturii. Candidaţii propuşi direct la Adunarea Generală trebuie să prezinte o informaţie cu conţinut similar celui din scrisoarea de intenţie şi Curriculum Vitae.
(6) Alegerile pentru studenţii reprezentanţi se desfăşoară la cel mult 4 săptămîni de la începutul anului universitar. Pentru o perioadă de minim o săptămînă candidaţii au dreptul de a-şi susţine / promova candidatura şi de a face campanie electorală.
(7) Alegerile se desfășoară la nivel de grupă academică, an de studii, program de studii, facultate, ciclu de studii. Prezența candidatului la ședința de alegere este obligatorie.
(8) În procesul de alegeri se va lua în considerare participarea candidaților la activităţi extracurriculare în cadrul instituţiei de învăţămînt, participarea la activităţi de voluntariat, confirmate prin acte doveditoare, abilitățile manageriale, atitudinile, comportamentele etc.
(9) Votul este secret sau deschis, la decizia Adunării Generale, unic, direct, şi se desfăşoară pe durata unei zile de lucru.
(10) În cazul votului secret, studenţii votează pe baza unui buletin de vot care include numele tuturor candidaţilor. Buletinele de vot sînt puse într-o urnă sigilată într-un loc anunţat la începutul campaniei. 
(11) În cazul votului secret, voturile sînt numărate după închiderea perioadei de votare, iar rezultatele sînt făcute publice pînă cel tîrziu la ora 1200 din prima zi lucrătoare după desfăşurarea alegerilor. În cazul votului deschis rezultatele sînt anunțate imediat. 
(12) Devin studenţi reprezentanți, candidaţii care primesc numărul de voturi echivalent cu majoritatea simplă în cadrul subdiviziunii care îl deleagă.
(13) În caz de egalitate de voturi dintre candidați, sînt organizate alegeri repetate în aceleași condiții.
(14) Candidaţii nemulţumiţi de rezultatele votului pot depune contestaţii în ziua afişării rezultatelor, la comisia electorală respectivă.
(15) Organul SAS respectiv înființează, la cel mult 6 săptămîni de la începerea anului universitar, departamentele și comisiile SAS; precum și deleagă reprezentanții săi în Consiliul facultății, Senatul instituției de învățămînt superior, Consiliul de Etică și Management etc.
(16) Durata mandatului reprezentantului SAS în Consiliul facultății, Senatul instituției de învățămînt superior, Consiliul de Etică și Management, Comisia de Asigurare a Calității este de 1 an, acesta avînd dreptul de a fi reales, dar nu mai mult de 2 mandate consecutive.
(17) Fiecare reprezentant SAS în organele enunțate în alin. (15) al prezentului articol este obligat să prezinte, anual, un raport de activitate la nivelul structurii care l-a delegat. Raportul se prezintă la încheierea fiecărui mandat și se face public pentru toți studenții.
(18) Organul SAS respectiv este obligat să asigure reprezentarea studenților tuturor grupelor academice, anilor de studii, programelor și ciclurilor de studii.
20. Încetarea calităţii de membru SAS
(1) Calitatea de membru al SAS încetează odată cu expirarea mandatului de 2 ani, acesta avînd dreptul de a fi reales, dar nu mai mult de 2 mandate consecutive.  
(2) Pierderea calităţii de membru SAS intervine şi în alte condiţii decît în cea enunţată la alin.(1) al prezentului articol. Aceste situații sînt:
a) Prin revocare, de către cei care au conferit calitatea de reprezentant. Revocarea se face pe baza unei propuneri venite din partea colectivului de studenți reprezentativ sau prin petiţie semnată de un număr de studenţi egal cu minim 50% + 1 din numărul celor care şi-au exprimat votul pentru alegerea membrului respectiv. 
b) În cazul în care lipseşte la două şedinţe consecutive ale structurii din care face parte, fără a notifica faptul că nu poate participa la şedinţă şi fără a delega un alt student din cadrul colectivului de studenți reprezentativ.
c) În cazul în care reprezentantul lipseşte nemotivat de la 3 ședințe consecutive ale organismului de la care face parte sau lipsește motivat de la 5 şedinţe consecutive.
d) Demisie din proprie dorință;
e)  Părăsirea universităţii prin absolvire, transfer sau exmatriculare.
(3) În cazul revocării, se organizează alegeri pentru funcţia de reprezentare rămasă liberă, conform procedurii de alegere a studenţilor. Aceste alegeri trebuie organizate la cel mult două săptămîni de la data revocării. 
IV. Ședințele. Procesul decizional
21. Ședințele SAS
(1) Şedințele Biroului permanent al SAS, precum şi ale Adunării generale SAS, se anunță cu cel puţin 3 zile înainte și se prezintă membrilor Ordinea de zi.
(2) Şedințele sînt considerate deliberative daca la ședința este prezent cvorumul (2/3 din membri).
(3) Biroul permanent al SAS se întruneşte în şedinţe ordinare nu mai rar de o dată la două săptămîni şi la şedinţe extraordinare în cazuri excepţionale.
(4) Adunarea generală a SAS se întruneşte în şedinţe ordinare, de regulă, o dată pe lună şi la şedinţe extraordinare în cazuri excepţionale.
(5) La ședinţe pot participa și persoane care nu fac parte din organul respectiv SAS, despre prezenţa acestora fiind informat, în prealabil, Biroul permanent al SAS.
(6) Lucrările şedințelor se descriu în procese-verbale, care se păstrează la secretarul executiv SAS și se oferă, la solicitare, oricărui membru al SAS.
22. Transparența în procesul decizional
(1) Hotărîrile SAS se iau cu majoritatea simplă (50%+1) a voturilor membrilor prezenți și se fac publice pe site-ul instituției pînă cel tîrziu la ora 1200 din prima zi lucrătoare după desfăşurarea ședinței.
Aceeaşi procedură este prevăzută şi pentru deciziile luate de Biroul permanent al SAS.
(2) Președintele SAS va desemna un responsabil pentru desfăşurarea procedurilor de informare și de consultare în grupele academice a proiectelor de decizie a Biroului permanent al SAS.
(3) Adunarea generală SAS va examina avizele și recomandările părţilor interesate în procesul de elaborare a proiectelor de decizii.
(4) Votul membrului SAS este personal, deliberat, egal şi se manifestă în cvorumul SAS.
(5) Votul poate fi deschis (ridicare de mîini), nominal (apel nominal) sau secret (pe buletinele de vot).
(6) SAS poate să decidă recurgerea la vot secret şi în alte situații decît cele prezentate de regulamentul dat.
(7) O hotărîre adoptată la o şedinţă a SAS nu poate fi modificată în aceeaşi şedință. Acelaşi lucru este valabil şi pentru Biroul permanent al SAS.
(8) Toate deciziile aprobate de adunarea SAS şi de Biroul permanent sînt contrasemnate de către președinte și secretarul executiv.
V. Drepturile şi obligaţiile membrilor SAS
23. Drepturile membrilor SAS
Membrii SAS au următoarele drepturi:
a) să aleagă şi să fie aleși în organele decizionale ale instituției de învățămînt superior;
b) să aibă acces la toate activităţile desfăşurate de structurile în cadrul cărora este reprezentant;
c) să aleagă şi să fie aleşi în funcţiile de conducere SAS;
d) să beneficieze de acces la informaţie; 
e) la liberă exprimare şi dreptul de a face publice deciziile care se iau în cadrul organismelor din care fac parte;
f) să propună și să participe în proiecte care vizează activitatea şi situaţia studenţilor în cadrul instituției de învățămînt superior; 
g) să participe prin vot deschis sau secret,după caz, la luarea deciziilor;
h) să facă publică şi să denunţe orice tentativă de influenţare a deciziilor sale; 
i) să folosească baza materială a universităţii în activităţile sale de reprezentare, în conformitate cu obligaţiile ce revin din calitatea sa;
j) să recupereze gratuit orele academice și evaluările intermediare /finale, dacă acestea s-au suprapus peste activităţile impuse de calitatea de student reprezentant;
k) alte drepturi consemnate în regulamentele instituţionale.
24. Obligaţiile membrilor SAS
Membrii SAS au următoarele obligații:
a) să reprezinte și să apere interesele studenţilor fără a fi influenţaţi de alţi factori interni sau externi;
b) să se prezinte şi să participe activ la şedinţele SAS; 
c) să informeze studenţii pe care îi reprezintă cu privire la activităţile desfăşurate şi deciziile luate în cadrul SAS;
d) să asigure diseminarea informaţiilor în timp util;
e) să participe la toate activităţile care decurg din funcţia pe care o deţin;
f) să răspundă în faţa studenţilor pe care îi reprezintă;
g) să păstreze contactul cu studenţii reprezentaţi, periodic și prin toate metodele care le stau la dispoziţie; 
h) să programeze timpul şi abilităţile proprii pentru îndeplinirea sarcinilor ce decurg din calitatea de student reprezentant;
i) să contribuie la formarea unei imagini pozitive a instituției de învățămînt superior şi să o promoveze în afara instituţiei.

25. Măsuri de stimulare şi dezvoltare a participării studenților
În scopul susținerii și motivării studenților-participanți în activitățile SAS, în baza autonomiei universitare, implicit, financiare, conducerea instituției de învățămînt superior poate oferi următoarele facilități:
a) luarea în considerare a activității studentului la oferirea locurilor în cămine și a burselor de studii, la distribuirea biletelor în taberele de odihnă studenţeşti, inclusiv, la concursul pentru ocuparea locurilor bugetare (în caz de coincidenţă a mediei notelor, la selectarea candidaţilor);
b) delegarea preferențială la conferințe, seminare, vizite de studiu naționale și internaționale; 
c) oferirea unui cont pentru transport, masă şi cazare în cazul exercitării obligaţiilor presupuse de calitatea de student reprezentant în altă localitate decît cea de reşedinţă;
d) finanțarea diferitor conferinţe (forumuri), concursuri, olimpiade, expoziţii, organizate de către membrii SAS etc.
VI. Dispoziţii finale şi tranzitorii
26. Domeniul de reglementare.
Prezentul Regulament-cadru se aplică în toate instituțiile de învățămînt superior publice și private, începînd din anul universitar 2014-2015.
27. Condiţiile de modificare ale prezentului regulament 
(1) Instituţiile de învăţămînt superior vor elabora regulamente proprii privind organizarea și funcționarea structurilor de autoguvernanță studențească, cu detalierea prevederilor prezentului regulament. 
(2) Regulamentele instituţiilor nu vor conţine prevederi care sînt în contradicţie cu actualul regulament. 
(3) Instituţiile de învăţămînt superior care la data aprobării acestui regulament au regulamente proprii ce conţin prevederi care contravin prevederilor actualului regulament, îl vor adapta prin excluderea contradicţiilor și îl vor aproba la Adunarea generală a SAS și la Senat.
28. Condiţiile de intrare în vigoare a prezentului regulament
Prezentul Regulament intră în vigoare din momentul aprobării de Colegiul Ministerului Educației și emiterii Ordinului Ministrului Educației de punere în aplicare a prevederilor Regulamentului-cadru.

